text: 70-80 dør årligt af en brand i deres hjem. Det vil Haderslev gøre noget ved
  27 november 2013 kl. 09.39
  Dødsbrande skal undgås. Derfor tilbyder Haderslev kommune et brandeftersyn af hjemmet.
  Beboere i Haderslev kommune kan nu få besøg af Haderslev Brand og Redning i deres hjem.
  Her vil man bl.a. kunne få svar på, om røgalarmen er placeret fornuftigt, om juledekorationen et placeret et uheldigt sted, og hvordan det ser ud med el-installationerne.
  - Vi håber, at vi med de brandforebyggende besøg kan skabe større bevidsthed hos borgerne om, hvor vigtigt det er at tage sig sine forholdsregler og i det hele taget være opmærksom og tjekke sine el-installationer, røgalarmer osv, siger beredskabsinspektør Mikkel Linnet.
  Erfaringer fra blandt andet England viser, at hjemmebesøg har en positiv effekt. Antallet af omkomne i brande i private hjem er således faldet betydeligt de steder, hvor det lokale brandvæsen har gennemført hjemmebesøg.
  